  Майя Бывальцева Можгалэн тӧроезлэн интыез понна карлэн али кивалтӥсез Михаил Трофимов но Грак ёросысь коммунальной предприятилэн кивалтӥсез Дмитрий Грахов вожвылъяськозы. Со сярысь журналистъёслы конкурс ӧрилэн кивалтӥсез, Удмуртиысь тӧролэн но кивалтэтлэн администрацизылэн кивалтӥсез Сергей Смирнов вераз. Можгалы кивалтӥсе кандидатъёсты быръёнъя вожвылъяськон 28-тӥ коньывуонэ ортчиз. Отчы Можгаысь, Ижкарысь, Агрызысь, Пичи Пурга но Грак ёросъёсысь но Москваысь 11 адями пыриськиз. Конкурсантъёс карез азинтонъя ӵектонъёсынызы но кивалтӥсь интыын ужан программаенызы тодматӥзы Кандидатъёсты 10 баллъем шкалая кӧня ке ӧръёсъя дунъязы: программаез нимаз муниципал кылдытэтын улонэ пыӵатыны луонлык, муниципал кивалтонын эрикрадъя инъетъёсты тодон, кивалтон опыт, вераськыны быгатон, адямилэсь быгатонлыкъёссэ но сямъёссэ. Элькун тӧрлык понна та кадръёсъя резерве конкурс но луэ. Ми элькунлэсь улонзэ воштыны, муниципал кылдытэтэз умой пала воштыны мылкыдо кандидатъёсты туж сак учкиськомы. Со интыосын котькуд чиновник понна валтӥсез луэ. Кулэ соос, кин ялан выль азинлыко решениос утча Сергей Смирнов, Удмуртиысь тӧролэн но кивалтэтлэн администрацизылэн кивалтӥсезМихаил Трофимов мерлык удысэ ӧръям программаеныз тодматӥз, отын бадӟым саклык висъяське калыкен ужанлы, этнотуризмез но «Свет» завод вылын промышленной туризмез азинтонлы. Солэн верамезъя, азьвылаз вожвылъяськонын со предприятиослэсь но соослэн инфраструктуразылэсь ужзэс выльдонлы саклык висъяз. Али Можгаын та ласянь югдур огсыр луиз. Конкурслы йылпумъянъёсъя карлэн али тӧроез 430 балл люказ Дмитрий Грахов жилищно-коммунальной возёс но лэсьтӥськон удысъёсъя ӵектонъёссэ вераз. Со жилищно-коммунальной юрттэт понна тыриськонъёсъя пунэмъёсты ворсан но гумыосты выльдонъя инвестици программа кылдытон пумысен малпанъёссэ шараяз. Вожвылъяськонын со 392 балл басьтӥз 3-тӥ шуркынмонэ Можгаысь кар думалэн кенешонэз ортчозы, отын депутатъёс муниципал кылдытэтлы выль тӧроез быръёзы. Ватсалом, Сарапуллы тӧроез быръёнъя конкурс 16-тӥ шуркынмонэ ортчоз, нош 20-тӥ шуркынмонэ Ижкарлы тӧрое кандидатъёсты быръёнъя конкурс ӧрилэн кенешез луоз.  Тегъёс: Политика Можга быръёнъёс Удмуртия СергейСмирнов  